bluuebunny/crossref_metadata_2025 huggingface dataset:
Σύστημα στήριξης αποφάσεων με ενσωμάτωση τεχνητής νοημοσύνης και οπτικοποίησης στον χωρικό σχεδιασμό
Authors: Παπαδοπούλου Χρυσαΐδα-Αλίκη
Published: September 2021

Η παρούσα διδακτορική διατριβή έχει ως αντικείμενο τη μελέτη των Συστημάτων Στήριξης Αποφάσεων (ΣΣΑ) με έμφαση σε διαδικασίες λήψης αποφάσεων για τον χωρικό σχεδιασμό. Τα βασικά σημεία έρευνας εστιάζουν στη διαδικασία της πολυκριτηριακής αξιολόγησης ως ένα υποστηρικτικό εργαλείο για τη λήψη αποφάσεων, στη μοντελοποίηση και τη μαθηματική αναπαράσταση ποιοτικής πληροφορίας που εμπλέκεται σε μία διαδικασία αξιολόγησης καθώς και στη διαδικασία της χωρικής πολυκριτηριακής αξιολόγησης, η οποία υλοποιείται στο πλαίσιο ενός Συστήματος Γεωγραφικών Πληροφοριών.Στόχος της διατριβής είναι η δόμηση ενός Συστήματος Στήριξης Αποφάσεων που διαχειρίζεται προβλήματα αξιολόγησης στο πλαίσιο του χωρικού σχεδιασμού. Για τον σκοπό αυτό αξιοποιούνται μοντέλα που έχουν προκύψει από προγενέστερες ερευνητικές προσπάθειες, στη βάση των οποίων αναπτύχθηκαν οι καινοτομίες που παρουσιάζονται στην παρούσα διατριβή. Σε ένα πρώτο επίπεδο, διερευνάται η δυνατότητα ενσωμάτωσης εργαλείων τεχνητής νοημοσύνης, και πιο συγκεκριμένα της ασαφούς λογικής, σε ένα Σύστημα Στήριξης Αποφάσεων που υλοποιεί διαδικασίες πολυκριτηριακής αξιολόγησης. Στο πλαίσιο αυτό, προτείνονται δύο νέες προσεγγίσεις για την υλοποίηση πολυκριτηριακής αξιολόγησης με την υποστήριξη ενός συστήματος ασαφούς συμπερασμού (FAIDRA I) και ενός λεκτικού υπολογιστικού μοντέλου (FAIDRA II).Σε ένα δεύτερο επίπεδο, διερευνάται η υλοποίηση χωρικής πολυκριτηριακής αξιολόγησης στο πλαίσιο ενός Συστήματος Γεωγραφικών Πληροφοριών. Έμφαση δίνεται στη δυνατότητα οπτικοποίησης των αποτελεσμάτων της αξιολόγησης καθώς και στην υλοποίηση χωρικής πολυκριτηριακής αξιολόγησης με εφαρμογή διακριτών και ασαφών μεθόδων. Η διατριβή αποτελείται από τρία βασικά μέρη. Στο πρώτο μέρος, παρουσιάζεται το θεωρητικό πλαίσιο επάνω στο οποίο στηρίχθηκε η υλοποίηση των επιμέρους καινοτομιών. Το δεύτερο μέρος εστιάζει στην αναλυτική περιγραφή των νέων προτεινόμενων προσεγγίσεων και των καινοτόμων μοντέλων που αναπτύχθηκαν ενώ στο τρίτο μέρος, παρουσιάζονται οι μελέτες περίπτωσης όπου εφαρμόστηκαν τα νέα προτεινόμενα μοντέλα. Παράλληλα, παρουσιάζεται μία μελέτη περίπτωσης που αφορά στη χωρική πολυκριτηριακή αξιολόγηση η οποία υλοποιήθηκε με εφαρμογή διακριτών και ασαφών μεθόδων.Η διατριβή ολοκληρώνεται με τη συγκριτική ανάλυση των αποτελεσμάτων που προέκυψαν από την εφαρμογή των νέων μοντέλων, την παρουσίαση των επιμέρους συμπερασμάτων και τη διερεύνηση πιθανών μελλοντικών προοπτικών για περαιτέρω ανάπτυξη και εφαρμογή των καινοτομιών που αναπτύχθηκαν.
Σύγκριση χρήσης νευραγωγών σιλικόνης με ή χωρίς τη χρήση T3 και BDNF ως εναλλακτική μέθοδο των αυτομοσχευμάτων για την γεφύρωση νευρικών ελλειμμάτων σε αρουραίους
Authors: Κορμπάκης Ιωάννης
Published: September 2021

Η μικροχειρουργική και η βιολογική μηχανική των ιστών είναι σημαντικά εργαλεία για την βελτίωση των λειτουργικών αποτελεσμάτων στην χειρουργική αποκατάσταση των νευρικών ελλειμμάτων. Στο συγκεκριμένο πρωτόκολλο μελετήθηκε η δράση της τοπικής και μονοδοσικής χορήγησης Τ3 και BDNF εντός νευρικού αγωγού σιλικόνης στην γεφύρωση ενός νευρικού ελλείμματος 10 mm στο ισχιακό νεύρο αρουραίων. Τα αποτελέσματα συγκρίθηκαν με την κλασσική τεχνική γεφύρωσης νευρικών ελλειμμάτων που είναι η χρήση αυτομοσχευμάτων.
Η επιχειρηματικότητα στην Ελλάδα
Authors: Καραλή Αθανασία
Published: September 2021

Η παρούσα διατριβή εστιάζει στην ολιστική διερεύνηση της κατεύθυνσης και της έντασης των σχέσεων μεταξύ του επιχειρηματικού προσανατολισμού, των περιβαλλοντικών συνθηκών, των οργανωσιακών χαρακτηριστικών και των εταιρικών οικονομικών επιδόσεων. Η σπουδαιότητα της έρευνας έγκειται στην κρισιμότητα της επιχειρηματικότητας τόσο για τις επιχειρήσεις όσο και για το ευρύτερο κοινωνικό σύνολο. Πέρα από την καθιερωμένη σχέση του επιχειρηματικού προσανατολισμού με τις οικονομικές επιδόσεις, η μελέτη της υφιστάμενης βιβλιογραφίας στο αντικείμενο καταδεικνύει την ύπαρξη περιβαλλοντικών και οργανωσιακών παραγόντων οι οποίοι σχετίζονται με τον επιχειρηματικό προσανατολισμό, επιδρούν στις οικονομικές επιδόσεις των οργανισμών δια μέσου του επιχειρηματικού προσανατολισμού και επηρεάζουν τη σχέση του επιχειρηματικού προσανατολισμού με τις οικονομικές επιδόσεις. Ως εκ τούτου, οι αναδυόμενες θεωρητικές σχέσεις μεταξύ των εννοιών της διατριβής, συνέθεσαν ένα ολιστικό εννοιολογικό υπόδειγμα το οποίο κατηύθυνε τη μεθοδολογική προσέγγιση και την ανάλυση δεδομένων. Δια μέσου της μεθοδολογίας δημοσκόπησης (survey) και με την αποστολή διαδικτυακού ερωτηματολογίου σε ένα τυχαίο δείγμα 384 επιχειρήσεων, η παρούσα διατριβή επεδίωξε τη διερεύνηση 52 ερευνητικών υποθέσεων, οι οποίες θεμελιώθηκαν στο πλαίσιο του εννοιολογικού υποδείγματος. Τα ευρήματα των αναλύσεων κατέδειξαν ότι εντός του εχθρικού περιβάλλοντος της Ελλάδας, το οποίο χαρακτηρίζεται από περιορισμένες επιχειρηματικές ευκαιρίες, οι επιχειρήσεις υιοθετούν αμυντική στρατηγική στάση και μετρίου επιπέδου επιχειρηματικό προσανατολισμό. Ωστόσο, η ανάπτυξη επιχειρηματικού προσανατολισμού εμφανίζει θετική σχέση με την πολυπλοκότητα, τη γενναιοδωρία και το δυναμισμό του περιβάλλοντος, καθώς και με τη στρατηγική προσέγγιση της επιχείρησης (γενική στρατηγική και στρατηγική αποστολής), την οργανική οργανωσιακή δομή, τις παρελθοντικές και τρέχουσες οικονομικές επιδόσεις. Όπως διαφαίνεται από τις πολυμεταβλητές αναλύσεις, ο επιχειρηματικός προσανατολισμός επιφέρει σημαντικές θετικές επιδράσεις στις οικονομικές επιδόσεις των εταιρειών, κυρίως μέσω των διαστάσεων της καινοτομίας και της προνοητικότητας. Περαιτέρω, λειτουργεί ως δίαυλος μεταφοράς ενός σημαντικού μέρους των έμμεσων θετικών επιδράσεων που δύνανται να επιφέρουν η περιβαλλοντική πολυπλοκότητα και γενναιοδωρία, οι παρελθοντικές επιδόσεις και η γενική στρατηγική της επιχείρησης στις τρέχουσες οικονομικές επιδόσεις των επιχειρήσεων. Σε κάθε περίπτωση, οι θετικές επιδράσεις του επιχειρηματικού προσανατολισμού στις οικονομικές επιδόσεις ισχυροποιούνται, όσο το περιβάλλον καθίσταται περισσότερο δυναμικό. Ωστόσο, οι διαφορές που παρατηρούνται στις αναλύσεις ανά κλάδο δραστηριότητας και η διαθεσιμότητα πολυάριθμων επιπρόσθετων περιβαλλοντικών και οργανωσιακών παραγόντων, παρέχουν σημαντικές ευκαιρίες για μελλοντικές έρευνες στο αντικείμενο. Λέξεις Κλειδιά, Επιχειρηματικότητα, Επιχειρηματικός Προσανατολισμός, Περιβαλλοντικές Συνθήκες, Οργανωσιακά Χαρακτηριστικά, Οικονομικές Επιδόσεις
Αποτελεσματική διοίκηση οργανισμών με τη χρήση ευέλικτων εφαρμογών πληροφορικής
Authors: Δέδε Σοφία
Published: September 2021

Σκοπός της παρούσας διατριβής είναι η περιγραφή και ο έλεγχος υποθέσεων σχετικά με το βαθμό αποτελεσματικότητας της δημόσιας διοίκησης και η διαδικασία εφαρμογής τεχνολογικών εφαρμογών στη λειτουργία Δημόσιων Επιχειρήσεων και συγκεκριμένα των Κέντρων Εξυπηρέτησης Πολιτών (Κ.Ε.Π.). Ειδικότερα, η μελέτη έχει στόχο να μετρήσει μέσα από τις απόψεις των εργαζόμενων στα Κ.Ε.Π. κατά πόσο ο συγκεκριμένος οργανισμός λειτουργεί σήμερα αποτελεσματικά, αλλά και το κατά πόσο οι νέες τεχνολογίες συμβάλουν θετικά στη λειτουργία του. Για την επίτευξη του συγκεκριμένου σκοπού διεξήχθη ποιοτική έρευνα χρησιμοποιώντας ως βασικό εργαλείο την ημιδομημένη συνέντευξη. Το δείγμα της έρευνας επιλέχθηκε με τη μέθοδο της σκόπιμης δειγματοληψίας (purposeful sampling) και συγκεκριμένα με τη μέγιστη παραλλαγή (maximum variation). Επιλέχθηκαν δηλαδή εργαζόμενοι που έχουν λίγα ή πολλά χρόνια εμπειρίας στα Κ.Ε.Π. Τα βασικά συμπεράσματα της μελέτης ανέδειξαν τον αρκετά αποτελεσματικό τρόπο λειτουργίας των Κ.Ε.Π. χάρη στη χρήση των νέων τεχνολογιών. Ωστόσο απαιτούνται και άλλα βήματα για την επίτευξη της αποτελεσματικότητας σε υψηλό βαθμό. Αναφορικά με τις νέες τεχνολογικές υποδομές και το πληροφοριακό σύστημα ERMIS, τα Κ.Ε.Π. παρέχουν καινοτομικές και συμβουλευτικές υπηρεσίες προς τους πολίτες, έτσι ώστε να είναι πλαισιωμένες με το κατάλληλο ανθρώπινο δυναμικό με αντικειμενικό σκοπό την αύξηση της παραγωγικότητας και της αποτελεσματικότητας. Όσον αφορά στην αξιολόγηση του πληροφοριακού συστήματος συμπεραίνεται πως πρέπει παράλληλα να υπάρχει αξιολόγηση του πληροφοριακού συστήματος και των εργαζομένων που το χρησιμοποιούν για να λειτουργεί όλο το σύστημα αποτελεσματικά. Πρέπει επίσης να υπάρχει συνεχής αναβάθμιση του πληροφοριακού συστήματος, με ταυτόχρονα τακτική εκπαίδευση του προσωπικού ως προς την καλύτερη χρήση του.
Περιβαλλοντική επικοινωνία και αειφορική ανάπτυξη
Authors: Ζέρβα Αικατερίνη
Published: September 2021

Ο σκοπός της παρούσας διατριβής έχει δύο όψεις: αρχικά να διερευνήσει κατά πόσο είναι ενημερωμένοι οι πολίτες για το περιβαλλοντικό πρόβλημα της κλιματικής αλλαγής καθώς και ποιες είναι οι απόψεις, οι γνώσεις και οι στάσεις τους για την ύπαρξη και τη δημιουργία της.Ταυτόχρονα, στοχεύει στην ανάλυση του βαθμού ικανοποίησης και εμπιστοσύνης των πολιτών στους εμπλεκόμενους φορείς (κυβερνητικούς και μη κυβερνητικούς), με τη χρήση της μεθόδου MUSA (Multicriteria Satisfaction Analysis) ως εργαλείο ποιοτικής παλινδρόμησης. Επίσης, επιχειρεί να διερευνήσει τις πιθανές παρούσες δράσεις που έχουν αναλάβει οι εμπλεκόμενοι φορείς καθώς και τις μελλοντικές δράσεις στις οποίες προτίθενται να συμμετέχουν οι πολίτες για την αντιμετώπιση της κλιματικής αλλαγής και την επίτευξη της αειφορικής ανάπτυξης. Προκειμένου να υλοποιηθεί ο σκοπός της έρευνας χρησιμοποιήθηκε εξειδικευμένο ερωτηματολόγιο με κατάλληλα δομημένες ερωτήσεις. Η έρευνα διεξήχθη στην Ελλάδα, από τον Ιανουάριο του 2014 έως τον Ιούνιο του 2015 και συλλέχθηκαν 1536 ερωτηματολόγια.Από τα αποτελέσματα προκύπτει, ότι η πλειονότητα των πολιτών, παρόλο που δεν εμπιστεύεται τα μέσα μαζικής επικοινωνίας για την ενημέρωση της για την κλιματική αλλαγή, φαίνεται να είναι αρκετά ενημερωμένη για τα περιβαλλοντικά προβλήματα της χώρας, καθώς οι περισσότεροι πολίτες παρακολουθούν ή διαβάζουν άλλοτε εντατικά άλλοτε όχι ειδήσεις για το περιβάλλον και θεωρούν την προβολή της κλιματικής αλλαγής από τα μέσα μαζικής επικοινωνίας (ΜΜΕ) μέτρια ως μικρή. Παράλληλα, θεωρούν, ότι η κλιματική αλλαγή είναι επικίνδυνη και ότι οφείλεται τόσο σε φυσιολογικές αλλαγές της φύσης όσο και σε ανθρώπινες. Αντίθετα ένα αρκετά σημαντικό ποσοστό θεωρεί, ότι η κλιματική αλλαγή οφείλεται στους επιστήμονες, οι οποίοι υπερεκτιμούν τα αποδεικτικά στοιχεία για δικά τους συμφέροντα και στα ΜΜΕ που διογκώνουν το θέμα της κλιματικής αλλαγής. Σχετικά με την ικανοποίηση και την εμπιστοσύνη των πολιτών στους εμπλεκόμενους φορείς και για τις δράσεις που έχουν αναλάβει για την αντιμετώπιση της κλιματικής αλλαγής, οι περισσότεροι πολίτες είναι μερικώς ικανοποιημένοι και εμπιστεύονται περισσότερο τους μη κυβερνητικούς εμπλεκόμενους φορείς και τους επιστήμονες για να συμμετέχουν σε δράσεις. Οι δράσεις, τις οποίες είναι διατεθειμένοι να πραγματοποιήσουν, είναι αυτές πουαφορούν στη μείωση των ρύπων, στην εξοικονόμηση ενέργειας καθώς και σεδράσεις που αφορούν την ανακύκλωση υλικών και την κομποστοποίηση οικιακών αποβλήτων. Τέλος, είναι πρόθυμοι να συμμετάσχουν ενεργά σε πολιτικές προστασίας του περιβάλλοντος, να ενταχθούν και να παρέχουν οικονομική ενίσχυση σε περιβαλλοντικές οργανώσεις και να αγοράζουν προϊόντα φιλικά προς το περιβάλλον.
Υποπυρηνική τοποθέτηση και έκφραση γενετικών τόπων miRNAs στο έμφυτο ανοσοποιητικό σύστημα
Authors: Σταθοπούλου Χρυσούλα
Published: September 2021

Πληθώρα ερευνητικών εργασιών ανέδειξε τη λειτουργική σημασία των miRNAs στην εύρυθμη λειτουργία του έμφυτου ανοσοποιητικού συστήματος, παρά ταύτα λίγα είναι γνωστά για τους παράγοντες που ρυθμίζουν την έκφραση των microRNA μεταγράφων. Στην παρούσα διατριβή, διερευνήσαμε την επίδραση της υποπυρηνικής οργάνωσης της χρωματίνης ως έναν επιγενετικό μηχανισμό ρύθμισης της γονιδιακής έκφρασης των πρώιμων miRNA μεταγράφων. Τα πειραματικά μας αποτελέσματα σε ενεργοποιημένα με LPS μακροφάγα του ποντικού, για οκτώ γενετικούς τόπους miRNAs (miR-181a1b1, miR-181a2b2, miR-181c, miR-142, miR-146a, miR-17-92, miR-155 and miR-let7e) συσχετιζόμενων βιβλιογραφικά με την ανοσολογική απόκριση, κατέδειξαν πως ανεξάρτητα από τη μεταγραφική ενεργότητα των εν λόγω γενετικών τόπων κατά την επαγωγή της προφλεγμονώδους απόκρισης, η υποπυρηνική τους θέση εντοπίζεται στην περιφέρεια του κυτταρικού πυρήνα. Επιπρόσθετα, η περιφερική αυτή θέση παρουσιάζει μια πολικότητα ως προς τη χρωμοσωμική επικράτεια στην οποία εδράζεται, εντοπιζόμενη μεταξύ της διεπιφάνειας που ορίζεται από τη χρωμοσωμική επικράτεια και το δίκτυο των πυρηνικών λαμινών. Τα πειραματικά μας αποτελέσματα δείξανε επίσης τον συχνό συνεντοπισμό των αλληλομόρφων των miRNA γονιδίων με τις πυρηνικές λαμίνες, ο οποίος δεν βρέθηκε να επιδρά κατασταλτικά στην μονοαλληλική έκφραση των περιφερικά επαγόμενων γονιδίων miRNAs, καθοδικά της ενεργοποίησης του μονοπατιού του TLR4 υποδοχέα. Βρήκαμε επίσης την υπεύθυνη για τη βιογένεση των miRNAs RNάση, DROSHA, να κατανέμεται σε περιφερικές υποπυρηνικές θέσεις και να συνεντοπίζεται σε αυτές με την ενεργή μορφή της RNA πολυμεράσης II. Επίσης, αποδώσαμε στην πρωτεΐνη DROSHA ένα νέο συμμεταγραφικό ρόλο σχετικό με τη ρύθμιση τόσο κωδικών όσο και miRNA γονιδίων. Τα αποτελέσματα της παρούσας διατριβής προτείνουν ένα νέο μηχανισμό συμμεταγραφικής ρύθμισης των miRNA γονιδίων στην πυρηνική περιφέρεια των μακροφάγων του ποντικού, ο οποίος θα μπορούσε να εξυπηρετεί τη γρήγορη έξοδο ώριμων miRNAs στο κυτταρόπλασμα προκειμένου να διενεργήσουν την κατασταλτική τους στόχευση. Τα αποτελέσματά μας δείχνουν τη διατήρηση της περιφερικής πυρηνικής τοπολογίας μόνο των γονιδίων miRNAs και όχι του προφλεγμονώδους γονιδίου Tnfα κατά τη διαφοροποίηση των βλαστικών κυττάρων του ποντικού σε αιμοποιητικά κύτταρα, ενισχύοντας τη λειτουργική σημασία της περιφερικής θέσης των γονιδίων miRNAs στον πυρήνα των κυττάρων του ποντικού.
Η επίδραση των πρώιμων μικροβιακών λοιμώξεων αναπνευστικού σε παιδιά με ινοκυστική νόσο
Authors: Πετροχείλου Αργυρή
Published: September 2021

Σε παιδιατρικούς ασθενείς με κυστική ίνωση: 1. Σε πρόσφατη λοίμωξη από P. aeruginosa παρατηρούνται συχνά στελέχη στα οποία δεν εκφράζεται το σύστημα έκκρισης τύπου ΙΙΙ και ήδη από αυτό το στάδιο η έκκριση της πρωτεΐνης ExoU είναι σπάνια. 2. Δεν παρατηρήθηκε συσχέτιση μεταξύ της έκφρασης του συστήματος τύπου ΙΙΙ στις πρώιμες λοιμώξεις και της κλινικής συμπτωματολογίας ή της παραμονής των στελεχών και της εγκατάστασης χρόνιου αποικισμού. 3. Η πρώτη λοίμωξη από P. aeruginosa κατά τη βρεφική ηλικία δε συσχετίστηκε με χειρότερη έκβαση των παιδιών με κυστική ίνωση ως προς τη θρέψη, την πνευμονική λειτουργία και τα ευρήματα στην αξονική τομογραφία θώρακος στην ηλικία των 7 ετών. 4. Οι πρώιμες λοιμώξεις από τα υπόλοιπα βακτήρια που μελετήσαμε δεν συσχετίστηκαν με χειρότερη έκβαση των παιδιών με κυστική ίνωση ως προς τη θρέψη, την πνευμονική λειτουργία και τα ευρήματα στην αξονική τομογραφία θώρακος στην ηλικία των 7 ετών. 5. Η λοίμωξη από P. aeruginosa σε μεγαλύτερα παιδιά δεν συνδέεται με χαμηλότερο ΒΜΙ z-score, ούτε με άλλους δείκτες σύστασης σώματος, οστική πυκνότητα ή χαμηλότερη πνευμονική λειτουργία.
Spatial patterns of genetic diversity of the genus Eumerus (Diptera: Syrphidae) in the Balkans
Authors: Χρόνη Αντωνία
Published: September 2021

H Βαλκανική Χερσόνησος έχει χαρακτηρισθεί ως θερμό σημείο βιοποικιλότητας και ενδημισμού για την οικογένεια των Συρφίδων, με το γένος Eumerus Meigen, 1822 να είναι από τα πλέον πλούσια σε είδη στην περιοχή. Με σκοπό την διερεύνηση ειδών του Eumerus, και την γεωγραφική κατανομή τους στην ευρύτερη Βαλκανική, εφαρμόστηκε η μέθοδος της ενοποιητικής ταξινομικής με την χρήση μορφολογικών (π.χ. γεωμετρική μορφομετρία πτερύγων) και μοριακών (μιτοχονδριακό και πυρηνικό DNA) εργαλείων, σε συνδυασμό με μεθόδους φυλογένεσης και φυλογεωγραφίας. Το mtDNA δείχθηκε κατάλληλο για την (α) διάγνωση και οριοθέτηση ειδών, (β) ανάδειξη μονοφυλετικών κλάδων και ομάδων ειδών, (γ) ανίχνευση υψηλού αριθμού μιτοχονδριακών απλοτύπων, και (δ) διάκριση αστεροειδών δομών. Βάσει της ενοποιητικής ταξινομικής, ταυτοποιήθηκαν και περιγράφηκαν πέντε νέα είδη για την επιστήμη, αποκαλύφθηκε ένας κρυπτικός εξελικτικός κλάδος, επιλύθηκε μια συνωνυμία, αναθεωρήθηκε η γεωγραφική εξάπλωση ενός είδους, και αποδείχθηκε ότι ο σχηματισμός της μεσο-Αιγαιακής Τάφρου και η Κρίσης Αλατότητας Μεσσηνίου σχετίζονται με διεργασίες ειδογένεσης ομάδας ειδών εντός του γένους. Τέλος, οι αναλύσεις χωρικών γενετικών δομών σε εννέα είδη, έδειξαν την ύπαρξη (α) δύο γενετικών ομάδων, πιθανόν λόγω αλλοπατρικών και περιπατρικών διεργασιών ή παλαιογεωλογικών και παλαιοκλιματικών γεγονότων, (β) μιας γενετικής ομάδας, υποδηλώνοντας ότι τα είδη αυτά είναι υπολειμματικά είδη, και γ) περιοχών υψηλής και χαμηλής γενετικής ποικιλότητας.
Εναλλακτικές μορφές τουρισμού και αναδυόμενοι τουριστικοί προορισμοί
Authors: Τουφεγγοπούλου Αναστασία
Published: September 2021

Ο τουρισμός είναι ένα θέμα κρίσιμο για την αναπτυξιακή πορεία της Ελλάδας και επίκαιρο, όσο ποτέ, για τις χωρικές και περιβαλλοντικές του διαστάσεις. Ο νέος αναπτυξιακός προγραμματισμός για την περίοδο 2014-2020 τον κατατάσσει στους κύριους άξονες της αναπτυξιακής στρατηγικής και αξιολογεί τη συμβολή του ως καθοριστική στην προσπάθεια για αναγέννηση της ελληνικής οικονομίας. Εκτός των άλλων, ο τουρισμός αποτελεί και ένα κατεξοχήν χωρικό φαινόμενο. Επισημαίνεται ακόμα ότι, η χωρική οργάνωση του τουρισμού στην Ελλάδα δεν αποτέλεσε για τρεις δεκαετίες μετά την ψήφιση του πρώτου νόμου για τη χωροταξία (ν.360/76) αποκλειστικό αντικείμενο προσέγγισης χωροταξικού σχεδιασμού και μόλις τα τελευταία έτη αναγνωρίστηκε η αναγκαιότητα αυτή. Σήμερα, διαφαίνεται ότι συγκροτείται μια χωρική πολιτική για τον τουρισμό και ένα νέο πρότυπο χωρικής οργάνωσης, σε μια μάλιστα πολύ κομβική συγκυρία (η εντεινόμενη ύφεση υπαγορεύει τις αναπτυξιακές και χωροταξικές επιλογές, π.χ. προώθηση σύνθετων τουριστικών καταλυμάτων).Επιπρόσθετα, συγκεκριμένοι λόγοι επιτείνουν την αναγκαιότητα της χρονικής διάχυσης της τουριστικής δραστηριότητας και της ανάπτυξης νέων τουριστικών προϊόντων (έντονη εποχικότητα, ανάδυση νέων ανταγωνιστικών προορισμών που προσφέρουν επίσης "ήλιο και θάλασσα", επιπτώσεις της οικονομικής κρίσης κ.λπ.).Ο οικοτουρισμός αποτελεί ένα βασικό εκφραστή του προτύπου του βιώσιμου τουρισμού (και όχι απλώς μια ιδιαίτερη ξεχωριστή μορφή εναλλακτικού τουρισμού) δεδομένου ότι καλύπτει, υπό προϋποθέσεις, ορισμένες μορφές του (τουρισμός φύσης, τουρισμός περιπέτειας κ.λπ.). Στο πλαίσιο αυτό, ο οικοτουρισμός εκτιμάται ότι έχει τις δυνατότητες και διαμορφώνει προοπτικές, ώστε να προσφέρει διέξοδο στα προβλήματα των λιγότερο αναπτυγμένων περιοχών της χώρας.Η έρευνα με αφετηρία, λοιπόν, τις παραπάνω διαπιστώσεις και εκτιμήσεις επιχειρεί να συμβάλλει στη διερεύνηση της οργάνωσης των πολλά προσδοκώμενων εναλλακτικών μορφών τουρισμού στο χώρο, με έμφαση στη χωρική οργάνωση του οικοτουρισμού. Έχοντας ως πυξίδα ένα βασικό προσδιοριστικό παράγοντα της ανάπτυξης του τουρισμού και του οικοτουρισμού, το σχεδιασμό, η έρευνα στοχεύει να αναδείξει επίσης τους τρόπους και τα εργαλεία, ώστε να ενισχύσει την πολιτική για τον τουρισμό προς την κατεύθυνση της χωρικής, χρονικής και θεματικής διαφοροποίησης του τουριστικού προϊόντος της χώρας.Ως προς τη μεθοδολογική προσέγγιση, αυτή περιλαμβάνει: α) πρωτογενή έρευνα, η οποία αφορά την έρευνα πεδίου σε εθνικό και τοπικό επίπεδο και β) δευτερογενή έρευνα με συγκέντρωση της διαθέσιμης τεκμηρίωσης του έργου από ελληνική και ξενόγλωσση βιβλιογραφία. Η συγκέντρωση των δεδομένων πραγματοποιείται με τη χρήση τεχνικών που αφορούν: α) τη διατύπωση ερωτήσεων (ερωτηματολόγιο/ συνέντευξη) και β) την προσφυγή δευτερογενών στοιχείων και αρχειακού υλικού.
Προσβάσιμες φιλικές πόλεις
Authors: Αποκορωνιωτάκη-Πολιτειάδου Καλυψώ
Published: September 2021

ΓενικάΤο περιεχόμενο της εργασίας μου, αφορά στην έρευνα σχετικά με τα προβλήματα της πρόσβασης των ατόμων με μειωμένη κινητικότητα σε δημόσιους χώρους και κτίρια. Αφορμή της έρευνας :•Ο αποκλεισμός των ατόμων μειωμένης κινητικότητας από την κοινωνική ζωή (κοινωνικό πρόβλημα).•Τα επακόλουθα της «απαγορευτικής πρόσβασης», οι πρόσθετες οικονομικές επιπτώσεις (οικονομικό πρόβλημα).•Οι ψυχολογικές επιπτώσεις της «απαγορευτικής πρόσβασης» από τον κοινωνικό αποκλεισμό (ψυχολογικό πρόβλημα).Στόχος της έρευνας : Η προσέγγιση όλων των θεμάτων σε σχέση με την πρόσβαση σε δημόσιους χώρους για τα άτομα με μειωμένη κινητικότητα: •η διερεύνηση της ύπαρξης ή της έλλειψης πρόσβασης και ο εντοπισμός των αιτιών που τη δημιουργούν.•η διερεύνηση των συνεπειών που οδηγεί η έλλειψή της πρόσβασης. •η αναζήτηση λύσεων και η διατύπωση προτάσεων για τη βελτίωση της πρόσβασης. •ο προσδιορισμός προδιαγραφών για τη δημιουργία ενός προσβάσιμου για ΟΛΟΥΣ περιβάλλον. Σημαντικές και πρωτότυπες διαπιστώσεις από την έρευνα :Η αναπηρία δεν υφίσταται, αλλά τη «γεννά», το υπάρχον κοινωνικό, οικονομικό και τεχνικό πλαίσιο εξ αιτίας :•της απόκλισης από το «ιδεατό πρότυπο», το υγιές άτομο.•της μειωμένης αξίας σε παραγωγικότητα. •του δομημένου περιβάλλοντοςΠρωτοτυπία της έρευνας, οι τέσσερεις επιλογές, με την αξιολόγηση της πρόσβασης στην πόλη της Κομοτηνής :•σε δημόσια κτίρια και χώρους. •στο Αρχαιολογικό Μουσείο (ειδικό κτίριο).•με συμπλήρωση ‘’ειδικού ερωτηματολογίου’’ από μέλη του τοπικού Συλλόγου, «ΠΕΡΠΑΤΩ».•με συνέντευξη του πρόεδρου του συλλόγου «ΠΕΡΠΑΤΩ», με υποδείξεις – επισημάνσεις. Η δομή της εργασίας : Η εργασία αποτελείται από 4 μέρη , 11 Κεφάλαια και 4 Παραρτήματα.Το πρώτο μέρος, τρία Κεφάλαια, με ανάλυση όρων και εννοιών σε σχέση με την αναπηρία μέσα από διαφορετικές προσεγγίσεις, από Ιατρική, Κοινωνική κ.ά).Το δεύτερο μέρος, τέσσερα Κεφάλαια εξετάζει την αναπηρία σε σχέση με το δομημένο περιβάλλον, σε αστικό χώρο και δημόσια κτίρια. Το τρίτο μέρος, τέσσερα Κεφάλαια εξετάζει την πρόσβαση στον πολιτισμό (Μουσείο) για ειδικές κατηγορίες ΑμεΑ.Το τέταρτο μέρος περιέχει πιλοτικές έρευνες , προσωπική καταγραφή σε δημόσιους χώρους και κτίρια στην Κομοτηνή. Στον Επίλογο-Συμπεράσματα περιλαμβάνονται συμπεράσματα όλης της έρευνας, τα οποία συσχετίζονται με συμπεράσματα από έρευνες άλλων σε (Παραρτήματα) Η εργασία συμπληρώνεται με 4 Παραρτήματα και τη Βιβλιογραφία.
Η εφαρμογή του ευρωπαϊκού δικαίου στον αθλητισμό
Authors: Μουρνιανάκης Ιωάννης
Published: September 2021

[…] The lacuna the present thesis is trying to fill is to present a modern approach of the international protection of geographical indications. Its intention is not to simply make an exhaustive presentation of all relevant literature. Instead, it endeavours to go further than merely reporting the situation thus far and, in highlighting the interplay of the systems (WTO-WIPO-CBD), to find the core of the geographical indication protection and where this protection stands today. On that account, the thesis intentionally bypasses a discussion on definitional matters of geographical indications and does not deal with the specific nature of geographical indications as intellectual property rights. The axis being the TRIPS Agreement, the interest moves to delimiting the protection afforded therein and seeks to find, in a progressive interpretation, their application in other agreements within the WTO, without though denying them their essence and without parting from the problematic already existing in the various international fora. […]
Η συνταγματική θέση της Εκκλησίας της Ελλάδος
Authors: Μαντζούτσος Αλέξανδρος
Published: September 2021

[…] Η παρούσα μελέτη δεν προτίθεται να επαναλάβει θέσεις της συνταγματικής θεωρίας ή, εν γένει, πορίσματα της επιστήμης και της νομολογίας, που έχουν ήδη καταγραφεί και αναλυθεί. Επικεντρώνοντας στην εξελικτική πορεία των σχέσεων πολιτείας και εκκλησίας καθώς και στον αντίκτυπο των σχέσεων αυτών στα θεμελιώδη ανθρώπινα δικαιώματα, στόχος του γράφοντος είναι πρωτίστως να ερμηνεύσει τη νομική πραγματικότητα με αναφορά στους ιδιαίτερους εθνικούς,ιστορικούς, πολιτικούς, κοινωνικούς, οικονομικούς, γεωγραφικούς, θρησκευτικούς και πολιτισμικούς παράγοντες που επιδρούν στη διαμόρφωση και την εφαρμογή του δικαίου. Ειδικότερα, ως προς τις συνέπειες μίας νομικής κατάστασης, μολονότι οι περισσότερες επιστημονικές εργασίες σχετικά με την ειδική συνταγματική κατοχύρωση της επικρατούσας θρησκείας εστιάζουν συνήθως στις συνέπειες που συνεπάγεται το ειδικό συνταγματικό καθεστώς της τελευταίας στη συνταγματικήκατοχύρωση της θρησκευτικής ελευθερίας, η παρούσα μελέτη φιλοδοξεί να εξετάσει, υπό το πρίσμα των αντίστοιχων περιορισμών στα δικαιώματα του ανθρώπου, τις συνολικές επιπτώσεις της συνύφανσης κράτους και εκκλησίας στη διαμόρφωση και τις εκδηλώσεις της ανθρώπινης προσωπικότητας και, κατ' επέκταση, στη φύση και το χαρακτήρα της ελληνικής κοινωνίας, όπως προκύπτουν μέσα από τη διαχρονική διαμόρφωση και εφαρμογή του ελληνικού συνταγματικού δικαίου. […]
Seismic soil-structure interaction with finite elements and the method of substructures
Authors: Σταυρουλάκης Γεώργιος
Published: September 2021

Ένα από τα πλέον θεμελιώδη προβλήματα του Πολιτικού Μηχανικού είναι η ανάλυση της συμπεριφοράς των κατασκευών υπό σεισμική φόρτιση. Ένα τέτοιο πρόβλημα είναι αρκετά δύσκολο και περίπλοκο στο χειρισμό του λόγω των διάφορων παραγόντων που υπεισέρχονται κατά την επίλυσή του όπως η ύπαρξη ρευστού στους πόρους του εδάφους, οι εγγενείς αβεβαιότητες τόσο της κατασκευής όσο και του εδάφους. η αλληλεπίδραση της κατασκευής με το έδαφος καθώς και το μεγάλο υπολογιστικό κόστος το οποίο έχει η επίλυση ενός αριθμητικού μοντέλου που θα τα λαμβάνει αυτά υπόψιν.Η παρούσα διατριβή εντρυφεί σε όλους τους ως άνω παράγοντες με στόχο να προτείνει μια υπολογιστική «εργαλειοθήκη» για την επίλυση αυτού του προβλήματος και είναι οργανωμένη ως ακολούθως: Το πρώτο κεφάλαιο αποτελεί την εισαγωγή της διατριβής ενώ το δεύτερο κεφάλαιο περιγράφει τη u-p μόρφωση του προβλήματος των πορώδων μέσων μαζί με τον τρόπο χωρικής και χρονικής του διακριτοποίησης. Το τρίτο κεφάλαιο περιέχει το θεωρητικό υπόβαθρο για στοχαστική ανάλυση και περιγράφει τη φασματική στοχαστική μέθοδο των πεπερασμένων στοιχείων. Το τέταρτο κεφάλαιο περιγράφει τους υπολογιστικούς αλγορίθμους για την επίλυση των προβλημάτων που περιγράφηκαν στα προηγούμενα κεφάλαια και προτείνει νέες και υπολογιστικά βέλτιστες μεθόδους για τη επίλυση τόσο προβλημάτων πορώδων μέσων όσο και στοχαστικών προβλημάτων, τόσο με τη μέθοδο Monte Carlo όσο και με τη φασματική στοχαστική μέθοδο των πεπερασμένων στοιχείων. Το πέμπτο κεφάλαιο περιγράφει το προγραμματιστικό μοντέλο που χρησιμοποιήθηκε για την υλοποίηση των αλγορίθμων του προηγούμενου κεφαλαίου ενώ το έκτο κεφάλαιο περιέχει πληροφορίες για τον παράλληλο προγραμματισμό υπολογιστών. Το έβδομο κεφάλαιο περιγράφει την αρχιτεκτονική των καρτών γραφικών (GPU) της nVidia καθώς και τον τρόπο υλοποίησης των αλγορίθμων του τρίτου κεφαλαίου σε αυτό το περιβάλλον. Το όγδοο κεφάλαιο είναι μια συλλογή αριθμητικών παραδειγμάτων βασισμένο στο υλικό των προηγούμενων κεφαλαίων. Τέλος το ένατο κεφάλαιο κλείνει με μια ανακεφαλαίωση της διατριβής και ακολουθεί η βιβλιογραφία.
Μελέτη των μηχανικών χαρακτηριστικών του βαδίσματος ατόμων με αγγειακό εγκεφαλικό επεισόδιο
Authors: Φωτιάδου Στυλιανή
Published: September 2021

Η παρούσα εργασία απαρτίζεται από δύο διαδοχικές μελέτες. Σκοπός της πρώτης ήταν να εξεταστεί η αξιοπιστία των μηχανικών παραμέτρων της βάδισης ασθενών με αγγειακό εγκεφαλικό επεισόδιο, όπως αξιολογούνται χρησιμοποιώντας ένα τρισδιάστατο σύστημα ανάλυσης της κίνησης. Σκοπός της δεύτερης, να μελετηθεί η επίδραση ενός προγράμματος άσκησης στα μηχανικά χαρακτηριστικά βάδισης των ασθενών αυτών. Δεκατρείς ασθενείς, ηλικίας 65.15 ± 8.64 ετών, που υπέστησαν αγγειακό εγκεφαλικό επεισόδιο 12 - 18 μήνες πριν την ένταξη στη μελέτη, αξιολογήθηκαν καθώς βάδιζαν σε διάδρομο μήκους 10 μέτρων, στη φυσική τους ταχύτητα. Οι ασθενείς εκτελούσαν 10 προσπάθειες σε δύο ξεχωριστές ημέρες. Η κίνησή τους καταγραφόταν από έξι υπέρυθρες κάμερες με συχνότητα δειγματοληψίας 100Hz και δύο δυναμοδάπεδα, στα 1000Hz. Στη συνέχεια, οι ασθενείς χωρίστηκαν σε δύο ομάδες. Οι έξι ακολούθησαν ένα πρόγραμμα αποκατάστασης με ασκήσεις ενδυνάμωσης, αντοχής, ισορροπίας και ευλυγισίας διάρκειας 2 μηνών, με τρεις ωριαίες συνεδρίες ανά εβδομάδα, ενώ οι υπόλοιποι επτά συνέχισαν τις συνήθεις καθημερινές δραστηριότητές τους. Ακολούθησε νέα μέτρηση των παραμέτρων βάδισης, προκειμένου να αξιολογηθεί η αποτελεσματικότητα του προγράμματος παρέμβασης. H επαναληπτικότητα των χωροχρονικών παραμέτρων βάδισης εκτιμήθηκε με το συντελεστή εσωτερικής συσχέτισης (ICC) και το συντελεστή συσχέτισης Spearman, ενώ των κινηματικών και κινητικών παραμέτρων με τον συντελεστή πολλαπλής συσχέτισης. Η διακύμανση των κινηματικών και κινητικών παραμέτρων εκτιμήθηκε με τη διαφορά της ρίζας των μέσων τετραγώνων. Για την επίδραση της άσκησης στις χωροχρονικές παραμέτρους υπολογίστηκε το t-test για ζευγαρωτές παρατηρήσεις, ενώ στις κινηματικές και κινητικές παραμέτρους η ανάλυση διακύμανσης για επαναλαμβανόμενες μετρήσεις. Η επαναληπτικότητα όλων των μηχανικών παραμέτρων ήταν από υψηλή έως μέτρια. Οι χωροχρονικές παράμετροι με την υψηλότερη επαναληπτικότητα ήταν η ταχύτητα βάδισης στο υγιές κάτω άκρο και το μήκος βήματος στο παρετικό. Στο προσθιοπίσθιο επίπεδο, καθώς και στο παρετικό κάτω άκρο οι κινηματικές και κινητικές παράμετροι είχαν υψηλότερη επαναληπτικότητα. Μετά την άσκηση, ο χρόνος διπλής στήριξης και η διάρκεια διασκελισμού και βήματος μειώθηκαν σημαντικά, ενώ η συχνότητα βάδισης αυξήθηκε. Επιπλέον, αυξήθηκαν η γωνία κάμψης στο ισχίο και στο γόνατο και της ραχιαίας κάμψης στην ποδοκνημική, αλλά και οι ροπές στη φάση στήριξης. Συμπερασματικά, η ανάλυση βάδισης αποδείχθηκε αξιόπιστη μέθοδος αξιολόγησης των ασθενών με εγκεφαλικό έμφρακτο. Επιπλέον, το πρόγραμμα παρέμβασης είχε θετική επίδραση στη βάδιση των ασθενών αυτών.
Geometric and material nonlinear analysis of beam–soil interaction systems
Authors: Καμπίτσης Ανδρέας
Published: September 2021

Η παρούσα διδακτορική διατριβή αποτελεί συμβολή στη γεωμετρικά μη γραμμική και ανελαστική ανάλυση συστημάτων αλληλεπίδρασης δοκού – εδάφους. Συγκεκριμένα, διατυπώνονται καινοτόμες θεωρίες δοκού και αναπτύσσονται προηγμένες μεθοδολογίες για τη διερεύνηση και επίλυση προβλημάτων που συναντώνται στην επιστήμη του μηχανικού. Η παρούσα ερευνητική προσπάθεια στοχεύει επίσης στην απόκτηση νέων γνώσεων σχετικά με την επίδραση μη γραμμικών φαινομένων στην ολική απόκριση του συστήματος.Για το σκοπό αυτό μελετάται και επιλύεται σειρά προβλημάτων μη γραμμικής ανάλυσης δοκού τυχούσας διπλά συμμετρικής διατομής, εδραζόμενης επί μη γραμμικού εδάφους. Η προσομοίωση του δομικού στοιχείου γίνεται με εφαρμογή της μονοδιάστατης θεωρίας δοκού, ενώ του εδαφικού μέσου υλοποιήθηκε με ποικίλους μη γραμμικούς ελατηριωτούς σχηματισμούς, όπου λαμβάνεται υπόψη και η μη γραμμικότητα διεπιφάνειας. Αρχικά,διερευνάται η γεωμετρικά μη γραμμική στατική και δυναμική ελαστική ανάλυση δοκών επί μη γραμμικού εδάφους, λαμβάνοντας υπόψη διατμητικές παραμορφώσεις. Εν συνεχεία, η έρευνα επεκτείνεται στην ανελαστική ανάλυση του προβλήματος, όπου τόσο το εδαφικό μέσο όσο και το δομικό στοιχείο ακολουθούν μη γραμμικούς ανελαστικούς νόμους. Τέλος, μελετάται η γεωμετρικά μη γραμμική και ανελαστική δυναμική απόκριση του συστήματος αλληλεπίδρασης δοκού – εδάφους.Η γεωμετρική μη γραμμικότητα λαμβάνεται υπόψη στα εξεταζόμενα προβλήματα μέσω ολικής διατύπωσηςLagrange και της θεωρίας μεγάλων μετατοπίσεων - μικρών παραμορφώσεων, διατηρώντας τα τετράγωνα των κλίσεων των εγκάρσιων μετατοπίσεων στην έκφραση των ορθών παραμορφώσεων ως προς τη διαμήκη διεύθυνση. Ως εκ τούτου τα προβλήματα αυτά δεν υπόκεινται στους περιορισμούς της γραμμικοποιημένης ανάλυσης δεύτερης τάξης (θεώρηση σταθερής αξονικής δύναμης). Η επιρροή των διατμητικών παραμορφώσεων λαμβάνεται υπόψη με τη βοήθεια της θεωρίας δοκού Timoshenko, η οποία συνυπολογίζει έμμεσα το φαινόμενο αυτό μέσω διορθωτικών συντελεστών διάτμησης. Στην παρούσα διατριβή οι συντελεστές αυτοί υπολογίζονται με εφαρμογή ενεργειακής μεθόδου. Οι πλαστικές παραμορφώσεις προσδιορίζονται μέσω προσομοιώματος κατανεμημένης πλαστικότητας (στοιχείο ινών) χρησιμοποιώντας τρισδιάστατες καταστατικές σχέσεις, ενώ η μαθηματική διατύπωση βασίζεται στη μέθοδο των μετατοπίσεων. Τα μονοδιάστατα και διδιάστατα προβλήματα συνοριακών τιμών και αρχικών συνοριακών τιμών που μορφώνονται επιλύονται αριθμητικά εφαρμόζοντας τη Μέθοδο Συνοριακών Στοιχείων, τη Μέθοδο Αναλογικής Εξίσωσης και την Πεδιακή Μέθοδο Συνοριακών Στοιχείων. Βάσει των αναλυτικών και αριθμητικών διαδικασιών που αναπτύσσονται, μελετώνται αντιπροσωπευτικά αριθμητικά παραδείγματα ιδιαίτερου πρακτικού ενδιαφέροντος. Η ακρίβεια και αξιοπιστία των προτεινόμενων μεθόδων επιβεβαιώνονται με υπάρχουσες αναλυτικές και αριθμητικές λύσεις, πειραματικά αποτελέσματα καθώς και με προσομοιώματα στερεών και κελυφωτών πεπερασμένων στοιχείων.
Modeling knowledge networks
Authors: Ιωαννίδης Ευάγγελος
Published: September 2021

Σκοπός της διατριβής είναι η κατασκευή και η διερεύνηση νέων μαθηματικών μοντέλων διάχυσης γνώσης εντός δικτύων επικοινωνίας οργανισμών. Η συμβατική εξίσωση διάχυσης περιορίζεται στις τυχαίες αλληλεπιδράσεις μεταξύ των πρακτόρων-κόμβων του δικτύου. Ωστόσο στην πράξη, οι άνθρωποι διαθέτουν κάτι περισσότερο από τα «άνευ νου» μόρια της ύλης. Οι ανθρώπινες αλληλεπιδράσεις συμπεριλαμβάνουν, πέραν της διάχυσης, ορθολογική λήψη αποφάσεων-επιλογών οι οποίες περιορίζονται από την ενυπάρχουσα αβεβαιότητα (περιορισμένη ορθολογικότητα). Λαμβάνοντας υπόψιν αυτή την παρατήρηση-κλειδί, κατασκευάσαμε νέα μαθηματικά μοντέλα διάχυσης γνώσης εντός δικτύων, τα οποία ενσωματώνουν την επίγνωση των πρακτόρων που επιλέγουν-επικοινωνούν. Αυτή ακριβώς είναι η πρωτοτυπία της διατριβής. Βάσει του νέου πλαισίου μοντελοποίησης που κατασκευάσθηκε, προσομοιώσαμε και συγκρίναμε διάφορες πολιτικές επικοινωνίας μεταξύ των πρακτόρων του δικτύου προς απόκτηση γνώσης. Τα ερευνητικά ζητήματα που μελετήθηκαν στην διατριβή είναι τα εξής τρία: (1) η επίπτωση των ψευδών πεποιθήσεων και των αναξιόπιστων διαύλων επικοινωνίας στην δυναμική της γνώσης, (2) η επίπτωση της πολιτικής επικοινωνίας μεταξύ των πρακτόρων του δικτύου στην δυναμική της γνώσης, (3) η επίπτωση της πολιτικής τοποθέτησης «ειδημόνων» (δηλαδή πρακτόρων με υψηλό επίπεδο γνώσης) εντός του δικτύου στην δυναμική της γνώσης. Το κύριο αποτέλεσμα της διατριβής είναι ότι η αναδυόμενη δυναμική της γνώσης (μακροσκοπικό επίπεδο) εξαρτάται σε μεγάλο βαθμό από την επίγνωση των πρακτόρων που επιλέγουν-επικοινωνούν (μικροσκοπικό επίπεδο).
Προβολή και απόκρυψη
Authors: Τέσσας Χρήστος
Published: September 2021

Το δομικό σύστημα μέσω της προβολής ή της απόκρυψής του στις όψεις των κτηρίων είναι ένα σημαντικό εργαλείο έκφρασης του σύγχρονου αρχιτεκτονικού σχεδιασμού. Μέχρι σήμερα όμως, δεν έχει υπάρξει κάποια μελέτη που να ερευνά την ιστορία, τα αίτια αλλά και τους μηχανισμούς με τους οποίους ο φέρων οργανισμός προσδιορίζει την αντίληψή μας σχετικά με την αισθητική ταυτότητα του κάθε έργου. Οι εργασίες που έχουν ασχοληθεί με την επιρροή του δομικού συστήματος στην αρχιτεκτονική έχουν συχνά μια ηθικολογική χροιά και εστιάζουν συνήθως σε μια εξιδανικευμένη σχέση μορφής και στατικού φορέα με τα δυο αυτά μέρη να βρίσκονται σε πλήρη συνέργεια. Ο έντονος ιδεολογικός απόηχος της μοντέρνας αρχιτεκτονικής, στην οποία η προβολή των δομικών μελών αποτελούσε μία από τις βασικές της αρχές, δημιουργεί δυσκολίες για νηφάλια αποτίμηση της κατάστασης. Στην έρευνά μας, μέσω της ιστορικής ανάλυσης, της μελέτης τριών περιπτώσεων κτηρίων και ενός ερωτηματολογίου που απαντήθηκε από 118 αρχιτέκτονες, δοκιμάζουμε να διευρύνουμε τις γνώσεις μας επί του θέματος. Από τα συμπεράσματα που συνάγονται φαίνεται ότι σε αντίθεση με μερικές ευρέως διαδεδομένες απόψεις, η απόκρυψη των δομικών μελών στις όψεις των κτηρίων έχει υπάρξει ιστορικώς εξίσου σημαντικό σχεδιαστικό εργαλείο με αυτό της προβολής. Στη σύγχρονη αρχιτεκτονική μάλιστα, το παίγνιο της σύνθεσης μεταξύ εμφανών και μη εμφανών στοιχείων του φέροντος οργανισμού φαίνεται να έχει καταλυτική σημασία στη διαμόρφωση της αισθητικής ταυτότητας αρκετών κτηρίων. Το πιο ενδιαφέρον συμπέρασμα της συνθήκης αυτής είναι η δημιουργία μίας αξιοσημείωτης απόστασης μεταξύ της πραγματικής κατασκευής του κτηρίου και της υποκειμενικής νοητικής εικόνας που εντυπώνεται στους αρχιτέκτονες για αυτό παρατηρώντας τις όψεις του. Η χρησιμότητα της έρευνας μπορεί να εντοπιστεί αφενός στην παρότρυνση για πιθανές αλλαγές στο εκπαιδευτικό πρόγραμμα των σχολών αρχιτεκτονικής, αφετέρου στην επαγγελματική πρακτική. Σε κάθε περίπτωση, αναδεικνύεται εμφατικώς η ανάγκη για ουσιαστικότερη κατανόηση της κατασκευαστικής διαδικασίας.
Πολυκυστικές ωοθήκες σε εφήβους και συσχέτιση με υπερπλασία επινεφριδίων
Authors: Γούργαρη Ευγενία
Published: September 2021

Πλαίσιο: Η περίσσεια ανδρογόνων μπορεί να είναι από τα επινεφρίδια και / ή τις ωοθήκες. Υποθέσαμε ότι μια υποομάδα ασθενών με σύνδρομο πολυκυστικών ωοθηκών (PCOS) μπορεί να έχει κάποιο βαθμό μη φυσιολογικής επινεφριδιακής λειτουργίας.Στόχος: Σκοπός της μελέτης ήταν να αξιολογηθεί ο άξονας επινεφριδίων υπόφυσης μετά από χορήγηση από του στόματος χαμηλής και υψηλής δοκιμασίας καταστολής δεξαμεθαζόνης (δοκιμασία Liddle) σε γυναίκες με PCOS. Η μελέτη διεξήχθη στο Κλινικό Κέντρο Εθνικών Ινστιτούτων Υγείας (ΝΙΗ, ΗΠΑ)Συμμετέχοντες: Συνολικά 38 γυναίκες με PCOS και 20 υγιείς εθελοντές (HV) ηλικίας 16-29 ετών συμμετείχαν στη μελέτη.Κύρια αποτελέσματα λήψης: Μετρήθηκαν κορτιζόλη ούρων 24ωρου (UFC) και 17-υδροξυστεροειδή ούρων 24ωρου (17OHS) πριν και μετά τη χορήγηση χαμηλής και υψηλής δόσης δεξαμεθαζόνης και έγινε εκτίμηση όγκου επινεφριδίων με υπολογιστική τομογραφία σάρωσης.Αποτελέσματα: Τα 17OHS και τα UFC μετρήθηκαν κατά τη διάρκεια της δοκιμασίας του Liddle από την ημέρα 1 έως την ημέρα 6. Η αρχική τιμή UFC δεν ήταν διαφορετική μεταξύ των PCOS και HVs .Μετά την ολοκλήρωση της υψηλής δόσης (ημέρα 6), τα UFC ήταν υψηλότερα στην ομάδα PCOS (2,0 0,7 μg /m2/d) από την ομάδα HV ομάδα (1,5 0,5 μg /m2/d) (P=0.038) . Ακόμη, την ημέρα 5, τα 17ΟHS και τα UFC συσχετίστηκαν αρνητικά με τον όγκο των επινεφριδίων (αριστερά πλευρά, rp=- 0,47, Ρ=0.009 και δεξιά πλευρά rp=-0,61, Ρ=0.001, αντιστοίχως). Ασθενείς με PCOS άνω του 75ου εκατοστημορίου για UFC και / ή 17OHS μετά από υψηλή δόση δεξαμεθαζόνης (n=15) είχαν σημαντικά μικρότερο ολικό επινεφριδιακό όγκο (6,9+/-1,9 cm3 έναντι 9,2+/- 1,8 cm3, Ρ=0.003) σε σύγκριση με τους υπόλοιπους ασθενείς με PCOS (n=22), αλλά δεν είχαν χειρότερη αντίσταση στην ινσουλίνη ή υπερανδρογονισμό.Συμπεράσματα: Σε μια υποομάδα νεαρών ασθενών με PCOS, έχει επισημανθεί ότι υπάρχει έκκριση υπερπαραγωγής γλυκοκορτικοειδών που μιμείται τον τύπο έκκρισης στεροειδών που παρουσιάζεται στους ασθενείς με μικροσωματιδιακή υπερπλασία επινεφριδίων :μικρότερα επινεφρίδια και υψηλότερη έκκριση στεροειδών ορμονών μετά από δεξαμεθαζόνη σε σύγκριση με την ομάδα των ασθενών με PCOS που έχουν κατάλληλη απάντηση στη δεξαμεθαζόνη. (J Clin Endocrinol Metab 101: 3353-3360,2016
An advanced multi-faceted statistical analysis of accident probability and severity exploiting high resolution traffic and weather data
Authors: Θεοφιλάτος Αθανάσιος-Ιωάννης
Published: September 2021

Ο στόχος της παρούσας διδακτορικής διατριβής είναι η διερεύνηση της πιθανότητας και σοβαρότητας ατυχήματος σε αστικές οδούς και αστικούς αυτοκινητοδρόμους με έμφαση στους δικυκλιστές, αξιοποιώντας κυκλοφοριακά και μετεωρολογικά δεδομένα υψηλής ευκρίνειας τα οποία έχουν συλλεχθεί σε πραγματικό χρόνο. Για τον σκοπό αυτό, εφαρμόστηκε μεσοπρόθεσμου χαρακτήρα σύγχρονη πολυεπίπεδη στατιστική ανάλυση, με σκοπό να συμβάλει στην περαιτέρω κατανόηση των πολύπλοκων ζητημάτων της πιθανότητας και της σοβαρότητας του ατυχήματος. Γραμμικά μοντέλα καθώς και μη γραμμικά μοντέλα αναπτύχθηκαν αξιοποιώντας έξι ετών δεδομένα ατυχημάτων από αστικούς δρόμους καθώς και από την Αττική οδό. Τα αποτελέσματα δείχνουν ότι τα υψηλής ευκρίνειας κυκλοφοριακά και μετεωρολογικά δεδομένα είναι ικανά να ανοίξουν νέες διαστάσεις στην ανάλυση των τροχαίων ατυχημάτων στις αστικές οδούς και στους αστικούς αυτοκινητόδρομους. Η πολυεπίπεδη στατιστική ανάλυση που διενεργήθηκε στο πλαίσιο της διατριβής, έδειξε ότι υπάρχει σημαντική επιρροή των κυκλοφοριακών παραμέτρων στην πιθανότητα και στη σοβαρότητα ατυχήματος. Είναι ενδιαφέρον το γεγονός ότι οι μετεωρολογικές παράμετροι δεν βρέθηκαν να επηρεάζουν την πιθανότητα ατυχήματος και τη σοβαρότητα, όταν εξετάζονται οι γραμμικές σχέσεις. Τέλος, η εφαρμογή της θεωρίας καταστροφής έδειξε ότι ακόμα και μικρές αλλαγές στις κυκλοφοριακές και μετεωρολογικές παραμέτρους μπορεί να έχουν σημαντική επίδραση στην οδική ασφάλεια σε αστικές οδούς, καθώς ξαφνικές μεταβάσεις από ασφαλείς σε μη ασφαλείς καταστάσεις (και το αντίστροφο) είναι δυνατό να συμβούν.
Απόδοση ραδιοπόρων του ψηφιακού μερίσματος σε ασύρματα δίκτυα
Authors: Καψάλης Νικόλαος
Published: September 2021

Αντικείμενο της παρούσας διατριβής αποτελεί η μελέτη, ανάλυση και βελτιστοποίηση απόδοσης ραδιοπόρων σε ασύρματα κυψελωτά δίκτυα που δραστηριοποιούνται εντός του φάσματος του Ψηφιακού Μερίσματος ή εντός των Τηλεοπτικών Κενών Διαστημάτων (TVWhite Spaces).Η παρούσα διατριβή εξειδικεύεται στην ανάπτυξη νέων αλγορίθμων δυναμικής απόδοσης ραδιοπόρων σε ασύρματα κυψελωτά δίκτυα που υφίστανται παρεμβολές από υπάρχοντα δίκτυα ευρυεκπομπής τα οποία συλλειτουργούν εντός των συχνοτήτων του Ψηφιακού Μερίσματος. Ακόμη, αναλύεται και εξετάζεται η απόδοση ραδιοπόρων σε ασύρματα δίκτυα που υποστηρίζουν περισσότερες από μία υπηρεσίες και που λειτουργούν στα Τηλεοπτικά Κενά Διαστήματα.Εξετάζονται τεχνικές για τη βελτίωση της απόδοσης ραδιοπόρων σε κυψελωτά δίκτυα μέσω των οποίων αφενός αντιμετωπίζονται οι πιθανές παρεμβολές μεταξύ των δικτύων και, αφ' ετέρου, μεγιστοποιείται η απόδοση του συστήματος σε όρους διέλευσης πληροφορίας(throughput).Αρχικά περιγράφονται οι υπάρχουσες τεχνικές απόδοσης συχνοτήτων σε κυψελωτά δίκτυα και αναλύεται η σημαντικότητα των πόρων του Ψηφιακού Μερίσματος και οι διαφορετικές δυνατότητες απόδοσής του σε διαφορετικές χρήσεις. Επίσης παρουσιάζεται το Πρότυπο IEEE802.22, που αφορά στη χρήση των Τηλεοπτικών Κενών Διαστημάτων. Κατόπιν παρουσιάζεται και αναλύεται το Πρόβλημα Κατανομής Συχνοτήτων (Frequency AssignmentProblem - FAP).Ακόμη, στο δεύτερο κεφάλαιο παρουσιάζονται βασικά στοιχεία και χαρακτηριστικά των Γενετικών Αλγορίθμων (ΓΑ). Οι ΓΑ αποτελούν μία ευρέως διαδεδομένη μεταευριστική (metaheuristic) τεχνική βελτιστοποίησης.Πέραν αυτού, στο τρίτο κεφάλαιο παρουσιάζεται ένα σχήμα απόδοσης συχνοτήτων σε ασύρματα κυψελωτά δίκτυα που συλλειτουργούν με δίκτυα Ψηφιακής Τηλεόρασης εντός του Ψηφιακού Μερίσματος. Παρουσιάζεται και αναλύεται το σχήμα και μελετάται η ικανότητά του στην αντιμετώπιση παρεμβολών και στη μεγιστοποίηση της συνολικής διέλευσης πληροφορίας, ενώ παράλληλα αναλύεται και η ικανότητά του να επιτυγχάνει πολύ υψηλά επίπεδα συνολικής δικαιοσύνης ανάμεσα στους χρήστες των ασύρματων κυψελωτών δικτύων.Στο τέταρτο κεφάλαιο παρουσιάζεται ένα σχήμα απόδοσης ραδιοπόρων σε περισσότερα του ενός δίκτυα τα οποία συλλειτουργούν εντός της ίδιας γεωγραφικής περιοχής και εντός της ίδιας φασματικής μπάντας. Οι δυνατότητες του σχήματος αυτού παρουσιάζονται και αναλύονται για δίκτυα που λειτουργούν στο δίκτυο αναφοράς της Φιλαδέλφειας (PhiladelphiaBenchmark Network - PBN).Τέλος, στο πέμπτο κεφάλαιο προτείνεται ένα σχήμα απόδοσης ραδιοπόρων το οποίο επιτυγχάνει την ταυτόχρονη απόδοση Σταθμών Βάσης, καναλιών μετάδοσης και επιπέδων ισχύος εκπομπής στα νομαδικά τερματικά ενός κυψελωτού δικτύου που ζητούν ετερογενείς υπηρεσίες. Η προτεινόμενη μέθοδος απόδοσης ραδιοπόρων υλοποιείται κάνοντας χρήση σχήματος βασισμένου στους γενετικούς αλγορίθμους και αποσκοπεί στην ελαχιστοποίηση του πλήθους χρηστών που δεν απολαμβάνουν ένα ελάχιστο ρυθμό μετάδοσης εντός της κάλυψης του κυψελωτού δικτύου.
Modelling and performance analysis of information dissemination in communication nanonetworks
Authors: Καντέλης Κωνσταντίνος
Published: September 2021

Σκοπός της διατριβής ήταν η μοντελοποίηση και η μελέτη της διάδοσης πληροφορίας σε ηλεκτρομαγνητικά και βιολογικά νανοδίκτυα. Στο πρώτο μέρος μελετήθηκαν τα ηλεκτρομαγνητικά νανοδίκτυα με χρήση 2 διαφορετικών προσομοιωτικών μοντέλων, ενός νάνο και ενός μάκρο. Μελετήθηκε το ίδιο σενάριο σε 2 διαφορετικές διαστάσεις με σκοπό να γίνουν φανερά τα όρια των μάκρο μοντέλων στην μελέτη των νανοδικτύων. Στο δεύτερο μέρος της διατριβής μελετήθηκε η διάδοση πληροφορίας σε βιολογικά νανοδίκτυα. Για τη μελέτη της διάδοσης σε νανοσύστημα με πολλαπλές πηγές, προτάθηκε ένα μαθηματικό μοντέλο με πολύ καλή συσχέτιση προσομοίωσης και θεωρίας. Στη συνέχεια μελετήθηκε η διάδοσης πληροφορίας σε βιολογικά νανοδίκτυα μέσω ενός νέου μαθηματικού μοντέλου που λαμβάνει υπόψη την παρουσία χημειοτακτισμού στο σύστημα. Τέλος αναφέρθηκαν θέματα που θα απασχολήσουν την ανάπτυξη των νανοδικτύων στο μέλλον.
Συγκριτική μελέτη της επίδρασης των ουροκαθετήρων ριζικής προστατεκτομής στο επίπεδο μετεγχειρητικού πόνου
Authors: Μουρίκη Μαριλένα
Published: September 2021

Εισαγωγή. Ο καρκίνος του προστάτη είναι η πιο συχνή κακοήθεια στον άνδρα. Στις περιπτώσεις εντοπισμένου καρκίνου του προστάτη, η θεραπεία εκλογής είναι η ριζική προστατεκτομή. Η ριζική προστατεκτομή είναι επώδυνη επέμβαση και δημιουργεί μετεγχειρητικό πόνο, ο οποίος χαρακτηρίζεται ως οξύς αλγαισθητικός, προερχόμενος από την τομή και ως δυσφορία προερχόμενος από την ύπαρξη του ουροκαθετήρα. Σκοπός. Σκοπός της έρευνας είναι η σύγκριση δύο διαφορετικών ειδών ουροκαθετήρων στο επίπεδο του μετεγχειρητικού πόνου μετά από ανοικτή ριζική προστατεκτομή σε ασθενείς με εντοπισμένο καρκίνο προστάτη. Υλικό. Έχουν συμπεριληφθεί στη μελέτη 120 άνδρες ασθενείς οι οποίοι χειρουργήθηκαν με ανοικτή οπισθοηβική ριζική προστατεκτομή λόγω εντοπισμένου καρκίνου προστάτη και χωρίστηκαν τυχαία σε δύο ομάδες των 60 ατόμων. Στην πρώτη ομάδα τοποθετήθηκε ουροκαθετήρας couvelaire από πολυβινυλοχλωρίδιο PVC (ομάδα couvelaire) ενώ στην δεύτερη ομάδα τοποθετήθηκε ουροκαθετήρας ευθύς από 100% σιλικόνη (ομάδα σιλικόνης). Όλοι οι ουροκαθετήρες είχαν διάμετρο 20Fr και όγκο πλήρωσης του μπαλονιού 20ml. Μέθοδος. Σε όλους τους ασθενείς χορηγήθηκαν για τον έλεγχο του μετεγχειρητικού πόνου, μορφίνη, παρακεταμόλη, διήθηση του χειρουργικού τραύματος με διάλυμα ροπιβακαΐνης, και λορνοξικάμη. Σε όλους τους ασθενείς έγινε καταγραφή την 1η, 2η, 6η, 24η ώρα για την πρώτη μετεγχειρητική ημέρα και την 3η και 5η μετεγχειρητικήημέρα μέτρηση του πόνου λόγω της ιστικής βλάβης με την αριθμητική αναλογική κλίμακα (NRS) και μέτρηση της δυσφορίας από τον καθετήρα (CRBD) ως μηδενική, ήπια, μέτρια και σοβαρή. Αποτελέσματα. Ο μετεγχειρητικός πόνος λόγω της ιστικής βλάβης ήταν μικρότερος για την ομάδα σιλικόνης συγκριτικά με την ομάδα couvelaire την 6η και 24η ώρα, καθώς και την 3η και 5η ημέρα (P < 0.05). Η δυσφορία από τον καθετήρα ήταν μικρότερη για την ομάδα του καθετήρα σιλικόνης συγκριτικά με την ομάδα couvelaire σε όλες τις χρονικές στιγμές κατά τις οποίες έγιναν μετρήσεις (P < 0.001). Συμπέρασμα. Η χρήση καθετήρων σιλικόνης σε ασθενείς που υποβλήθηκαν σε ανοικτή οπισθοηβική ριζική προστατεκτομή μειώνει τον μετεγχειρητικό πόνο σε σύγκριση με τη χρήση καθετήρων couvelaire από πολυβινυλοχλωρίδιο.